Januarie 16, 2014 in gedigte
Ek kyk in die spieël
Na die ou vertroude gesig.
Vertroud soos in bekend,
Eerder as in betroubaar.
Ek knik guitig my linkeroog,
Sy regter knik terug,
Die gebaar van ou bekendes
Wat geheime sondes deel.
Ook is daar ‘n foto
Paspoortgrootte vir ‘n rybewys.
Helaas, die kamera lieg nie,
En anders as die spieël,
Verraai die foto
‘n Dorian Gray portret.
© vuurklip 13 Januarie 2014
Ironie laai op
Januarie 15, 2014 in Uncategorized
Jy onthou Prof. Chris Turnkey wat wou gaan kyk hoe die Suidpool smelt en toe raak hy vasgevang in die ys en hoe ysbrekers wat tot hulle redding gekom het, ook vasgeval het? (Kyk hier)
Nou ja, as hulle na betroubare weervoorspellers geluister het, sou hulle nie soos Chicken Little te kere gegaan het nie, maar hulle monde gehou het en net ‘n paar dae langer gewag het vir die ys om op te breek.
Hulle is toe per helikopter na ‘n Australiese skip oorgeplaas, die betrokke skip was op pad na die Australiese navorsingstasie in Antarktika. Die skeepsbemanning het hulle agtergelaat. Turnkey en sy mede toeriste (ek wil hulle nie navorsers noem nie) sit nou steeds in Antarktika terwyl hulle navorsingsskip weer los is en reeds terug is in Nieu Seeland.
Soos ‘n grapmaker gesê het: Die bemanning is gered toe die toeriste gevlug het!
Januarie 14, 2014 in gedigte
Die kanale van Mars
Het voor ons teleskope gewyk.
Die Man in die Maan
Het bloot ‘n illusie geblyk.
Die ganse hemelgewelf
Met sterre oordek,
Oorlaai ons besinning
En bederf die kennis van self.
Januarie 2, 2014 in gedigte
Die digter staar deur die venster,
Hy sien ‘n blaar val,
Rymend met die vergange jaar.
Sy hand geanker
Deur ‘n loodsware pen
Op ‘n onwillige blad.
Hy slaan sy oë op na die berge:
Waar sal sy woorde vandaan kom?
©vuurklip 8 Des 2013